MIAMI





Miami napsütötte városa alvilági pályafutásod első helyszíne. Itt kell elsajátítanod a forgalomban való őrült száguldozás csínját-bínját, hogy a későbbiekben a gázpedált tövig nyomva rutinszerűen cikázhass a nagyvárosok forgatagában, a lihegő kopók falkája elől menekülve. Nem kerülsz szembe különös nehézségekkel, a két városrész közti átjutás lesz csak a megbízatások végrehajtásának gyenge pontja. Az egyébként kicsit bágyadt zsaruk ármányos úttorlaszokat elhelyezve vágják el az utadat, tapadj a felezővonalra, hogy nagyobb galiba nélkül túljuss rajtuk. Emiatt mindig célszerűbb a szélesebb utat, a McArthur Causewayt választanod.





Mission 1: The Bank Job





Nincs idő a sétakocsikázásra, a banda épp egy North Downtowni bankot rámol ki, rád vár a feladat, hogy utána biztonságod helyre szállítsd őket. Az óra ketyeg, száguldj a radart követve a helyszínre. Az utolsó 15 másodpercen belül érkezz a találkozási pontra. A fiúk beugranak, irány a Miami Beach déli részén levő rejtekhely! Kerüld el a rendőröket, mert ha észrevesznek, magukat és a civil lakosságot nem kímélve sietnek darabokra törni járgányodat.


Lerázva üldözőidet, állj meg a kijelölt ponton, így megviselt utasaid kiugorhatnak, te pedig visszatérve a szállodába kipihenheted első sikeres akciód fáradalmait.





Mission 2: Hide the evidence





Phil Mitchell garázsába kell eljuttatnod a polgármesteri hivatal elől elkötött járgányt, melyet a fél város rendőrsége keres. Ott átfestve többé nem ismerik majd fel, de addig még sok víz lefolyik a hátadon! A garázs a város túlsó végén található, igyekezz minél kacskaringósabb úton odajutni, hogy a jard ne vegyen észre, mert akkor pillanatokon belül tucatjával esnek a nyakadba. A négysávos autópályát használd, a másikon túl könnyű prédája lennél a rend éber őreinek. Üldözőidet lerázva juthatsz csak be a garázsba, ezért ha lehet, kerüld el inkább, hogy észrevegyenek.





Mission 3: Ticco’s Ride





Ticco barátodnak egy ügyfele nagyobb összeggel tartozik, és feledékenysége folytán hosszabb ideje mellőzi ennek törlesztését. Emlékeztetőül fel kell keresned ezt a szórakozott polgártársadat, hogy némi torzsalkodás során helyrepofozd egy kicsit a memóriáját. Visszafelé keresd meg Ticco lakását, majd száguldj tovább a város nyugati részébe. Vigyázz, hogy ne kapjanak szagot a zsaruk, mert Ticco nem örülne társaságuknak.





Mission 4: Case for a Key





Több kisebb részből álló küldetés. Az elején nagyon vigyázz, hogy még a szokásosnál is kevésbé amortizáld le autódat, mert végig ugyanezt a járgányt kell majd használnod. Menj el a kulcsért Miami Beach déli részébe, majd hajts át az öblön a kikötőben levő következő célhoz. Innen egy hajó menekülőre fogja a dolgot, indulj utána a lehető legrövidebb úton, mert ha bizonyos távolságnál messzebb jut tőled, buktad az akciót. Kövesd a Dodge Islandra, az ide vezető a szűk útszakasz zsaruktól hemzseg, emiatt fontos, hogy őrizd meg a kocsit minél jobb állapotban, míg ideérsz. Ha egy darabban átértél, a jeleket követve keresd meg a titkos összekötőt.





Mission 5: The Clean Up





Kerüld el a felfedeztetést, ha egy mód van rá, miközben az autót a Miami központjától nem messze fekvő garázsba viszed. Ha meglátnak, csapatostul erednek a nyomodba, márpedig az autót sértetlenül kell leszállítanod!





Mission 6: Tanner meets Rufus





Rendkívül egyszerű küldetés. A McArthur Causewayen átkelve keresd fel Rufust Miami Beachen. Ne kelts feltűnést, mert Rufus nem kíván rajtad kívül más látogatókat fogadni. Az üldözők lerázásához ez a környék nem a legmegfelelőbb hely, ráadásul az idő is szorít, mire odaérsz.





Mission 7: Bust out Jean-Paul





Ki kell szabadítanod cimborádat, miközben egy rabomobilban szállítják a börtön felé. Próbáld leszorítani a páncélautót az útról, lökdössd folyamatosan, mert ha felgyorsul, könnyen egérutat nyerhet. Jó alkalom az elkapásához a McArthur Causeway, ahol a két nagy kanyarban az utat levágva megrázó élményben részesítheted vezetőit. Ha sikerül megállítanod, Jean-Paul kiugrik, és máris téphettek a Bel Harbouri menedékhely felé. Mivel várhatóan a te járgányod sem ússza meg karcolás nélkül a leszorítósdit, igyekezz nem belebotlani egyetlen járőrbe sem az úton.





Mission 8: Payback





Nem túl nehéz küldetés. Öt kávéházat kell szétzúznod, melyek tulajdonosa nem fizeti a megfelelő védelmi pénzt a bandának. Szemedet a radaron tartva könnyedén rájuk találsz majd, de a célpontokhoz közelítve lassíts, nehogy túlhajts az aránylag nehezen észrevehető vörös jelzőnyilakon. A kirakatot bezúzva és az asztalokat felborítva értékes plusz másodpercekhez is jutsz, melyek jól jönnek ezen időre menő küldetés során. A rendőrök nem annyira aktívak, talán úgy gondolják, hadd intézzék el egymást az alvilág tagjai nyugodtan, azzal is kevesebb dolguk lesz nekik. No, ez nem azt jelenti, hogy nem erednek a nyomodba, ha óvatlanul a szemük elé kerülsz, vigyázz hát, mert a küldetés végrehajtása során autód amúgy is sérülni fog, kerüld a roncsderbivé fajuló helyzeteket.





Mission 9: Superfly Drive





Nehéz feladat, ne a rövidebb utat válaszd, mert a Julia Tuttle Causewayen egymást érik az úttorlaszok, inkább száguldj végig a négysávos autópályán. Itt azonban a hosszabb út miatt jobban kell figyelned az autód egészségi állapotára, hogy egy darabban érkezz meg.





Mission 10:A Shipment Is Coming In





Csak a Dodge Islandra vezető egyenes út jelenthet gondot, bár ha ügyes vagy, az elején a zsaruk nem alkalmatlankodnak sokat. A szigeten találkozz az összekötővel, majd irány vissza arra, amerről jöttél, padlógázzal tűzz a rejtekhelyre.





Mission 11: Bait for a Trap





A küldetés első részében minél gyorsabban ki kell száguldanod Bal Harbourba. Itt is érdemes a hosszabb út dacára a McArthur Causewayen átkelned, a szélesebb út nagyobb manőverezési lehetőséget kínál a kamikaze típusú járőrszemlélettel szemben. A fekete autónak ütközve vedd rá, hogy a nyomodba eredjen, majd figyelve arra, hogy ne szakadjon le túlságosan, kövesd a radart. A célponthoz érve üldöződ megkapja az árulók méltó jutalmát, te pedig készülhetsz Miami-i pályafutásod utolsó előtti állomására.





Mission 12: Take Out Di’Angio’s Car





Likvidálnod kell ezt a digó gazembert, aki autóval igyekszik egérutat nyerni előled. Ügyesen vezet, de egy olyan képzett vezetőnek, mint te vagy nem okozhat gondot a verda utolérése és nullára amortizálása. Folyamatosan rombold a járművét, igyekezz oszlopoknak, illetve szembe jövő autóknak lökni a gyors eredmény elérése érdekében.





Mission 13: The Informant





Az esőtől csillogó csúszós út nehezíti itt a dolgodat. Indulás után fordulj kétszer gyorsan jobbra, hogy a vonat nyomába eredhess. Valószínűleg az első pár próbálkozásod nem lesz sikeres, mert ha egy bizonyos távolságra leszakadsz a szerelvénytől, az informátor lelép a végállomáson. Figyeld meg, merre kanyarog a sín, mert egyes helyeken átvágva akár a vonat elé is juthatsz. Rövid idő múlva a vonat megáll, a vörös nyílnál megállva vedd fel az informátort, és bye-bye, Miami!








SAN FRANCISCO





Friscoban hosszú, egyenes, de a filmekből jól ismert hirtelen lejtőkkel tagolt széles utakkal találkozol, melyeken megfelelő sebességgel haladva rövid, de látványos légibemutatókkal színesítheted a városlakók szürke hétköznapjait. Érdemes megtekinteni a Golden Gate hidat, ha esetleg városnézésre adod a fejed két gaztett között pihenésképpen. A Miamiban használtnál kicsit nehezebb és erősebb autót adnak alád, de szükséged is lesz rá a betontömbökkel és elválasztó falakkal tagolt utakon száguldozva.





Mission 14:The Casino Job





Egyszerű küldetés, ismerkedj meg a terepviszonyokkal. Menj a Nob Hilltől délre található kaszinóba, majd indulj a Downtown déli részén található találkozási pont felé. A város jóval „sűrűbb”, mint Miami, rövidebb és keskenyebb utak találhatók itt a nagy sugárutak mentén. Ha hosszú idő után végre eléred a raktárépületet, dél felől keresd meg a bejáratot.





Mission 15: The Briefcase





Három helyet kell felkeresned, mielőtt a célszeméllyel találkozhatsz. Először az üzleti negyedbe vezet utad, majd egy Nob Hill-i italbolt az úticélod. A próba utolsó állomása a Russian Hillen van. A jeleknél ne állj meg, csak hajts át rajtuk, a szemedet pedig tartsd a radaron. A Presidión is átjutva gurulj át a Golden Gate hídon az utolsó találkozási ponthoz. Figyelj végig arra, hogy minél kevesebb kárt okozz a járgányodban, mert ez egy meglehetősen hosszú küldetés.





Mission 16: Guns in the Trunk





Menj a halászkikötőhöz, és a fegyverrakományt rejtsd el a csomagtartóban, majd vidd vissza Jimmy cimborádnak. Az úton kerüld el a rendőröket, akik érthetően nem veszik jó néven, ha valaki egy kisebb hadsereg ellátására elegendő harci eszközzel a tarsolyában rója a város útjait. Időd van bőven, keresd a kis mellékutakat a biztonságos hazajutás érdekében.





Mission 17: Visit the Mall





Egy áruházi kirakat kifosztása a cél. Az idő szorít, tehát lépj a gázra és haladj a lehető legrövidebb úton. Az üldözőket a forgalomban vadul cikázva lerázhatod, használd ki a villamossínek által kínált lehetőségeket is, a rendőrök erre úttorlaszt sem állítanak. A villamosokkal történő találkozás pedig hosszú időre elveheti üldözőid kedvét a további hajszától…





Mission 18: TAXI!





Valószínűleg mind közül ez a legkönnyebb feladat, az a dolgod, hogy a hátsó ülésen helyet foglaló pasinak elvedd a kedvét az autókázástól. A kijelző mutatja, mennyire van tele a polgár gatyája, néhány nyaktörő forduló és rendőrökkel történt kisebb összecsapás után máris veszi a kalapját. 





Mission 19: In The Pickup





Itt az óvatos vezetés a cél, hiszen autód hátuljában egy láda robbanóanyag utazik békésen. Ha nagyon összetöröd a kocsit, nem kell aggódnod a tolószék miatt, mert az anyag felrobban és megszabadít a földi lét további kínjaitól. Közelítsd meg lassan a Chinatownban levő raktárt, és kerüld a konfliktust a zsarukkal.





Mission 20: Cosy To The Chopper





A küldetés elején Cosyt kell felvenned, ami nem lesz nehéz feladat, de a helikopterhez juttatni őt már keményebb dió. Figyeld az órát, de ne feledkezz meg a nedves úttest kerekeid tapadási tényezőire tett káros hatásáról sem, hogy elkerüld a kicsúszást. A rendőrök itt nem jelentenek igazán gondot.





Mission 21: The Chinatown Pick Up





Az első feladat nem nehéz, de a padlógáz sosem árthat. A rakomány átvételét követően Russian Hillbe, majd Chinatownba vezet utad, míg végül egy utolsó nyaktörő hajsza után a Southsideon megpihenhetsz. Ebben a küldetésben a sebesség a siker kulcsa.





Mission 22: The Mercy Mission





Mojo bajban van, neked kell rajta segítened. Három telefonfülkét kell megkeresned, az időd pedig minderre nagyon kevés! Száguldj a Downtownba az első fülkéhez, majd tovább a radarodat figyelve. Az út nagyrészt egyenes lesz, tartanod kell a sebességet, figyelj nagyon arra, hogy ne ütközz semminek kivételesen!





Mission 23: The Setup





Nagyon csúszós az út, még a parkolóházban is jól vigyázz, mert nedves kerekeid megtréfálhatnak a kanyarokban. Menj a tetőre, ahol csapda vár, rendőrök hadserege les rád! Le kell ráznod őket és visszajutnod a rejtekhelyre: hát nem ez lesz a legkönnyebb feladat a játék során, Frisco teljes smasszerállományával a nyomodban!





Mission 24: The Hyde Street Pick Up





Vonatos feladat, Miamiban találkoztál már ilyennel. Amint a pasit felvetted, a rendőrök rákapcsolnak, így lépj te is a gázra. Az idő is fogy, igyekezz a biztos rejtekhely felé menet minél kevesebbet ütközni, hogy tartsd a sebességet.





Mission 25: Tanner and Slater





Üldözéses meló, Slater urat kell eltenned az útból. Gyakorlott vezető, nem lesz könnyű dolgod! Felhajt a járdára is, ha kell, most megtapasztalhatod a téged üldöző rendőrök szemszögéből a szituációt. Igyekezz elébe vágni a fordulókban, vagy sávváltáskor, öt-hat nagyobb taszítástól vége lesz, mint a botnak.








LOS ANGELES





Mission 26: Steal a Cop Car





Miután alvilági ismeretségeidnek köszönhetően rátetted mancsod a rendőrség kék villámjára, nincs más dolgod, mint a hecc kedvéért visszafurikázni vele a lopás helyszínére. A megelőző városoktól eltérően Los Angeles utcái, és azok hatalmas méretei szokatlanok lehetnek. A leggyorsabban az autópályán keresztül végezhetsz küldetéseddel, ám ha nem akarod, hogy a rendőrök állandóan a nyomodban legyenek, az atrocitások elkerülése végett tartsd be a közlekedési szabályokat. Ha nem szenvedsz feltűnési viszketegségben, ezzel a küldetéssel hamar végezel.





Mission 27: Lucky to the Dock’s





Miután legjobb cimborád viccből egy kilőtt golyó útjába lendítette a lábát, nincs más választásod, mint kórházba szállítanod őt. Az East End felé jobb oldalt található sikátorban megtalálod a bandát, és persze jajveszékelő pajtásodat. Ha a vérző emberke kényelmesen elhelyezkedett a hátsó ülésen és abbahagyta az üvöltést, indulj el a kórház felé. Mivel ebben a küldetésben a legnagyobb ellenfeled az idő, próbálj meg minél kevesebbszer kölcsönhatásba kerülni az utakon szaladgáló autókkal.





Mission 28: The Chase





Gyermekkorodat megidéző flúgos futamban lesz részed Los Angeles utcáin, ahol a rajzfilmfigurák helyett hús vér A.I. lesz ellenfeled. Első lépésben tapos a gázra s hajts úgy, hogy egy pillanatra se veszítsd szem elől célpontodat. Némi segítséget nyújt az, hogy tudod merre tart Duval. Ellenfeled likvidálására a legmegfelelőbb hely a LAX nemzetközi repülőtér felé vezető útszakasz.





Mission 29: Maya





Ismét egy igazi gengszternek való küldetés. Kedves ismerősünk ugyanis talán nem nézte meg elégszer a Ponyvaregényt, minek következtében Uma Thurman szerepében találta magát. Túllőtt barátodat minél hamarabb kórházba kell szállítanod (nézz szét hátha akad a kesztyűtartóban adrenalin injekció). Nincs más dolgod, mint a lehető legrövidebb idő alatt eljutni Mayával a város délkeleti részén székelő kórházba. Rúgj fel minden közlekedési szabályt, ellenkezőleg a szűkre szabott idő gátat vet karriered további fejlődését.





Mission 30: The Maddox Hit





Ismét fergeteges Ágyúgolyó futamban lesz részed. Először szedd fel a nagy népszerűségnek örvendő „Gyilokkommandót”. A hozzájuk vezető útvonalat úgy válaszd meg, hogy az főként hosszú egyenes útszakaszokból álljon. A parkoló felé közeledve mindenképpen maradj a főúton, majd a parkolóházat megpillantva száguldj fel annak legfelső szintjére. Miután egy sikeres ugratást követően aszfaltot értél vedd az irányt a Sunset Boulvardi színház felé. Minél kevesebbet ütközve rázd le a nyakadban loholó rendőröket, majd haladj dél felé, amíg rá nem fordulhatsz az autópályára. Innen egyenes út vezet a rejtekhelyig, mely küldetésed végső állomása.





Mission 31: Lucky to the Crib





Lucky nevét meghazudtolva ismét bajba keveredett. Az első útszakaszon vegyél fel autódba egy-két jófiút a megbeszélt találkahelyen. Ez a hely nincs túl messze az indulási ponttól, ezért autóddal szabadon garázdálkodhatsz. Amint azonban verdád hátsó ülésén elfoglalták helyüket a bűn megtestesítői egyetlen perced marad arra, hogy átszáguldva a városon felszedd a Főnököt. Ellenkező esetben ólommérgezés következtében megszabadítja testét hitvány lelkétől. 











Mission 32: The Beverly Hills Getaway





A környéken letelepedett „nagyfontosságú” személyeknek hála az utcákon érthetetlen módon felütötte a fejét a közbiztonság fogalma. Ezen áldásos hatásnak következtében állandóan mögötted szirénáznak a rend őrei. A szűkre szabott időd keretein belül próbálj úgy vezetni, hogy a törvényt csak a legvégső esetben sértsd meg. A santa monicai rejtekhelyen nyüzsögnek a zsaruk, ezért jobban teszed, ha a Downtown keleti széle felé veszed az irányt. Vigyázz az autódra, mert a küldetés utolsó másodperceiben bekövetkezhető végzetes ütközés egy életre elveheti a kedvedet az autós játékoktól.





Mission 33: The Test Run





A legegyszerűbb Los Angelesi küldetés, melyben nincs más dolgod, mint a lehető legrövidebb idő alatt a város egyik végéből átérni a másikba. Vedd fel a szállítmányt, majd térj rá a santa monicai autópályára. Szerencsére ezen a pályán nincs időlimit. A célállomás a város északnyugati sarkában található.








NEW YORK





Mission 34: Grand Central Station Switch





Végre megérkeztél a sárga taxik és üvöltöző emberek városába. Szerencsére a nagyvárosban rád bízott első munkád nem túl nehéz, ezáltal lehetőséget kapsz arra, hogy megszokd a város forgalmát. Először találkoznod kell az Összekötővel a városháza épületénél, majd el kell robognod a város délnyugati részén található állomáshoz. Innét azonnal térj vissza a városházához. Ezen a pályán az idővel nem lesz nagy gondod, ellenben a környék zsarui, és a helyi rosszfiúk okozhatnak neked egy-két kellemetlen percet.





Mission 35: Luther’s Heap of Junk





Bosszantó egy küldetés! Autód a készítőknek hála, ezen a pályán nem állja igazán a sarat. Egy-két koccanás, s máris előröl kezdheted a feladatot. Óvatosan vezess, és lehetőleg kerüld el a rendőröket. A város északi részétől indulva nyomd a gázt, s száguldj az East River-nél található szigetig. Mivel ezen a pályán nincs időlimit nyugodtan és óvatosan vezess!!





Level 36: The Accident





Végre valahára kipróbálhatsz egy New York-i rendőrautót. Kapcsold be a biztonsági övedet, majd vedd üldözőbe Granger-t. Ne hagyd, hogy elérje búvóhelyét. Megsemmisítésének legjobb módja az, ha sikerül átlöknöd a baloldali sávba. Néhány ütközés után autója megtér James Dean Porsche-ja mellé!





Mission 37: The Rescue





Ebben a küldetésben pályafutásod egyik leghosszabb munkáját kell elvégezned. Ki kell mentened néhány helybéli suhancot a rendőrség karmai közül. Vigyázz, hogy addig semmiféle konfliktusba ne kerülj a helyi erőkkel, amíg a lövöldözés színhelyére nem érsz. Amint a srácok bepattantak autódba taposs bele majd irány az autópálya, mely meghozza számodra a feloldozást. A játék megnyeréséhez be kell hajtanod az autópálya után található központi épületbe.





Mission 38: The Cab





Szösszenetnyi küldetés, melyben egy taxi segítségével kell megoldanod feladatodat. Vigyázz, mert a taxi feleolyan strapabíró, mint az eddig vezetett járművek. Át kell jutnod a folyó túlpartjára. Ebben a küldetésben bármit tehetsz, egyet kivéve: semmiképpen ne használd a Brooklyn hidat. Ha ezt a tanácsot megfogadod semmiféle problémába nem ütközöl.





Mission 39: Trash Granger’s Wheels





Brutális hajlamaid kiélésére az egyik legalkalmasabb misszió. A célszemélyt minden akadály nélkül hamar megtalálod. Fontos, hogy járműved teljes vázával lökdösd ellenfeled! Amint végeztél, és persze leráztad a nyakadban loholó rendőröket irány a Central Park!





Mission 40: Take Out Granger’s Boys





Ismét egy fergeteges üldözésben lesz részed, melyben négy autót is le kell küzdened. Próbáld meg ellenfeleidet a házaknak passzírozni, vagy átlökni őket a szembejövő sávba. Soha ne állj meg, mert egy tömeges autószerencsétlenségből nem kerülhetsz ki ép bőrrel.





Mission 41: The Negatives





Hmm ez már kicsit unalmas, hiszen újra üldözési hajlamaidat kell kiélned. Zuhogó esőben, neves és csúszós utakon kell visszaszerezned a polgármesterről készített pajzán fotókat. Ha szerencséd van, akkor már az első kanyarban elkaphatod a paparazzit, ha nem sikerül ne csüggedj, rengeteg időd van.





Mission 42: Rite of Passage





Idegölő küldetés!!! A készítőknek hála mindössze 4 perced van arra, hogy keresztülszáguldj New York-on. A 3 perces jelzés előtt érd el a Brooklyn hidat, majd irány észak. A nedves útviszonyok miatt óvatosan vedd be a kanyarokat és ne ütközz sokat, mert az időd vészesen gyorsan fogy.





Mission 43: The Ali Situation





Borzasztóan egyszerű küldetés. Pattanj csotrogányodba, majd irány a motel, ahol egy fiatal nőcskét bíznak szárnyaidra. Ha sikerül két ütközésen belül megoldani a feladatodat nyert ügyed van.





Mission 44: The president”s Run





Az utolsó és egyben legnehezebb küldetés. A nagyfőnököt el kell szállítanod a délkeleti városrészen található földalatti parkolóba.


Mivel autód elég ramaty állapotban van, vezess óvatosan. Mondanom se kell, hogy a helyi erők összefognak ellened. Ha másképp nem megy, kapcsold ki az autó sérülését.





THE END





Ata és Sasa


